Antonio de' Medici

Antonio de' Medici (Firenze, 29 Eost 1576 – Firenze, 2 Mae 1621) zo un den eus an tiegezh Medici, a vije bet mab da Francesco Iañ de' Medici, Dug-meur Toskana, ha d'e serc'h Bianca Cappello.

 E vuhez 
 Ganedigezh 
Francesco a oa dimezet da Janed Aostria (1547-1578), hogen pitilh e oa aet gant Bianca, ha honnezh a oa dimezet. Kuzh eta e oa o darempred.

Chaok avat a voe pa voe lazhet pried Bianca, goude ma n'ouzer ket penaos. Mervel ivez a reas Janed, pried Francesco, e 1578. Neuze e c'hallas an dug-meur dimeziñ da Vianca e 1579, hogen furoc'h e voe kavet ober un dimeziñ kuzh, abalamour da enebiezh c'harv e diegezh ouzh e bried nevez, a oa bet serc'h dezhañ keid-all hag abed da vrud fall. 

N'eo ket souezh eta ne vije ket bet degemeret war an ton bras mab an daou bried nevez, Antonio e anv, mab bev nemetañ Francesco, a c'halle bezañ pennhêr ofisiel an dug-meur, ha ne blije ket kaer d'e eontr kardinal, Ferdinando de Medici. 

Dibun a voe kavet d'ar gudenn e 1587 gant marv an daou bried er  Villa di Poggio a Caiano. Marteze e oant bet kontammet gant an eontr, a voe anvet neuze da zug war-lerc'h e vreur Francesco, hag anavezet evel Ferdinando Iañ. 

E gwirionez n'eo ket gwall sklaer lignez Antonio, ganet e-kreiz itrikoù ar palez. Hervez darn ne oa nemet ur mab d'ur vatezh da Vianca ha d'un den dianav, hag advabet gant Francesco ha Bianca, ha mat pell zo: ne vije ket souezh he dije graet Bianca Cappello van da vezañ dougerez, pa n'en devoa an dug-meur Francesco pennhêr ebet c'hoazh digant e bried hervez lezenn, hag e c'halle kavout abeg da gas Janed kuit ha d'he c'hemer da bried ma c'halle Bianca kaout ur mab a-raok Giovanna. War-lerc'h un toullad merc'hed, c'hwec'h e gwirionez (darn marvet en-bugale) en devoa bet Francesco e vab kentañ gant Antonio, ha tu marteze dezhañ d'e zivastardaat pa vije ezhomm da gaout ur pennhêr. Janed n'he devoe mab nemet bloaz goude, Filippo, nemet mervel a reas ar paotrig da dri bloaz (marteze e voe sikouret da vervel), war-lerc'h marv e vamm e 1578.

 Bugale 

Pemp bugel en doa, tri anezho digant Artemisia Tozzi (genidik eus Lucca, m. 1643):
Maria, bastardez.
Maddalena (1610-?), bastardez, he mamm a oa eus Bologna, leanez en iliz San Giovannino dei Cavalieri betek 1624
Paolo de' Medici (1616-1656), mab da Artemisa Tozzi, a oa da vout soudard
Giulio (1617-1670), mab da Artemisa Tozzi, beleg
Anton Francesco de' Medici (1618-1659), mab da Artemisa Tozzi. Dimezet da Maria Francesca Aganetti, dimezell piemontat.

Mervel a reas Antonio d'an 2 a viz Mae 1621.
Goude marv Antonio e voe serret Artemisia e manati San Clemente.

 Levrlennadur 
Filippo Luti. Don Antonio de' Medici e i suoi tempi. (Florence: Leo S. Olschki), 2006.
Filippo Luti, Don Antonio de' Medici professore de secreti, in Medicea. Rivista Interdisciplinare di studi medicei, Firenze, n. 1, ottobre 2008
Filippo Luti, Medici de', Antonio, in Dizionario Biografico degli Italiani, Enciclopedia Treccani, vol. 73, 2009.
 Filippo Luti. Il miele e la cera nel seicentesco ricettario dei segreti di don Antonio de' Medici, in Atti del convegno internazionale sul mondo del miele Montà d'Alba (CN), editore Aspromiele, Torino, 2010.

 Liamm diavaez 
 Documenti sui Medici, don Antonio

Antonio
Rummad:Ganedigezhioù 1576
Rummad:Marvioù 1621